Regeringen og Dansk Folkeparti er enige at om sænke registreringsafgiften på biler. Men aftalen bliver væsentligt mindre, end regeringen havde lagt op til. Kompromiset bliver ifølge DRs oplysninger, at den lave afgiftssats bliver på 85 procent, imens den høje afgift bevares på 150 procent.

Dansk Folkeparti gik til forhandlingerne med et krav om at sikre og miljøvenlige biler, der kører langt på literen, skal være billigere, og store benzinslugere skal være dyrere. Det var samtlige partier i rød blok enige i, og dermed har et flertal uden om regeringen støttet forslaget.

Registreringsafgiften Registreringsafgiften på personbiler er i dag på 105 procent af afgiftsværdien på personbiler med en pris på op til 106.600 kroner.

For alle biler med en højere pris er registreringsafgiften på 150 procent.

Regeringen ville sænke bilafgifterne med 2 milliarder kroner, hvilket ville koste statskassen 800 millioner kroner. Den regning er efter forhandlingerne med DF blevet skåret ned til 200 millioner kroner, så afgiftslettelsen altså bliver væsentligt mindre.

Aftalen indeholder også en sænkelse af taksterne på Storebæltsforbindelsen, så prisen for at krydse den sænkes med 25 procent, og en udvidelse af motorvejen på Vestfyn til tre spor.

I dag er afgiften på 105 procent af bilens værdi op til 106.600 kroner og 150 procent på værdien derover. Det ville regeringen erstatte med en flad afgift på 100 procent for alle biler. Den lave sats kommer til at gælde for biler op til omkring 185.000 kroner, oplyser DR’s kilder.

Den værdibaserede afgift skal så kombineres med en faktor for miljøpåvirkning og sikkerhedsudstyr. Den model vil betyde, at de helt små biler bliver dyrere - især fordi de ikke har særlig meget sikkerhedsudstyr.

Læs også : DF giver regeringen ultimatum: Aftale om bilafgift skal på plads inden for to uger

På regeringens hjemmeside er der samlet en række eksempler på nye priser. Her kan man blandt andet se, at en lille Volkswagen Up!-mikrobil til en nuværende værdi af 114.000 kroner, vil stige til 114.400 kroner, fordi den ikke som udgangspunkt har så meget sikkerhedsudstyr som en større bil.

I den modsatte ende af skalaen kan man se, at en Volkswagen Touran til en nuværende pris på 366.000 kroner med den nye aftale kommer til at koste 323.900 kroner - det er ifølge eksemplet en besparelse på 11, 5 procent.

Forhandlingerne om registreringsafgiften har varet i cirka fire uger. Tidligere på ugen meldte Dansk Folkeparti ud, at nu skulle en aftale falde på plads indenfor to uger – ellers ville partiet slet ikke være med omlægge afgifterne.

I bilbranchen har man i mellemtiden holdt vejret, for medieomtalen af regeringens udspil til en lavere registreringsafgift har lagt en naturlig dæmper på danskernes lyst til at købe ny bil, når der har været udsigt til en besparelse ved at vente. Branchen meldte derfor, at bilsalget er gået mere eller mindre i stå, og at salget har været faldende.

Læs også : ANALYSE: Forhandlingerne om bilafgifter er indhyllet i røg

Autobranchen Danmark har således modtaget mellem 25 og 30 henvendelser fra desperate bilforhandlere om dagen ifølge branchen selv. Flere af dem henvendte sig om mulige fyringer.